Hoog tyd dat Bloemfontein-ers saamstaan | Netwerk24
Hoog tyd dat Bloemfontein-ers saamstaan
Deur A.C.L., Bloemfontein 12 Oktober 2018 00:00
Oor ons vuil, verwaarloosde stad:
Ons agbare burgemeester, Olly Mlameli, se gesig is oral teen die lamppale te sien. Gemeet aan haar glimlag is sy dolgelukkig en sy sê so ewe: “Welcome . . .”
Solank sy en haar gevolg hul salarisse kry, is die saak mos reg.
Ek wil nie swartgallig wees nie, maar ek dink nie Bloemfontein se toestand gaan in die nabye toekoms danksy die munisipaliteit verbeter nie.
Trouens, ek dink dit is blote wensdenkery.
Die stadsbestuurder sê “dinge is aan die gebeur”. My oë bedrieg my seker of ek is verblind, maar waar gebeur dinge?
Ongelukkig kan bitter min gedoen word. Mense is of te bang, te onbewus of hul pogings is eenvoudig tevergeefs.
Dis tyd dat alle gemeenskappe van Bloemfontein saamstaan en iets doen. Ons moet ophou om leë beloftes te glo en dit aan te hang. ’n Beter lewe gaan nie bloot uit die hemel op ons neerdaal nie. Ons moet werk maak daarvan.